Oponentský posudok k diplomovej práci:

Světlana Malinová
„Navyklé sklony mého stínu“

Na počiatku bol fragment. 
Najprv som mala prístup k niekoľkým fotografiám Světlany Malinovej. Potom som si prečítala úryvky jej textov. Jej krátke eseje som najprv vnímala ako filozofické a existenciálne úvahy človeka v súčasnom fragmentovanom svete post-právd a neistôt.
Fotografie zachytávali atmosféru vyprázdnenosti, osamelosti človeka. Zaznamenávali jemné detaily umelej či prírodnej krajiny. Boli melancholické, občas deprimujúce, evokovali hľadanie dôvodu ľudskej existencie. 
Ako som sa postupne zoznamovala s textovou, kurátorskou a vizuálnou tvorbou Světlany Malinovej, začala som na prvotné jadro informácií postupne nanášať ďalšie vrstvy. Čím bolo pridaných detailov viac, tým viac sa mi odhaľovala štruktúra práce. Vychádzala som z detailov, z fragmentov, z ktorých Světlana postupne utkala komplexnú pavučinu svojej tvorby.
Postupne som sa oboznamovala aj s jej metódou práce. Fotografie zaradené do diplomovej práce pochádzajú z dlhšieho obdobia. Niektorí*e umelci*kyne pracujú so sériami, iní majú svoje stále témy, ku ktorým sa v určitých obdobiach života opakovane vracajú. Predstavujem si to ako sínusoidu, na ktorej sú určité témy stále prítomné a opakovane sa vynárajú a vytvárajú časozberné série. V prípade Světlany je to osobný archív záznamov.
Diplomová práca Svetlany sa môže vnímať ako celok pozostávajúci ôsmich fotografických súborov, ktoré vznikli práve takýmto spôsobom, alebo ako miestošpecifická inštalácia obsahujúca fragmenty textov a osobného fotoarchívu.
Diplomantka v súvislosti s diplomovou výstavou skúmala vlastný archív, uskutočnila archeologický prieskum vlastných myšlienok, záznamov a pocitov, a na jeho základe vytvorila svoje cykly. Jednotlivé serie podľa môjho názoru spája na jednej strane melanchólia a existenciálna a environmentálna úzkosť, a na druhej poetickosť a citlivosť. Tento pocit vo mne vyvolávali fotografie nezávisle od prostredia a toho, kde, kedy a ako boli nafotené. Až na málo výnimiek, ich spoločným znakom bola absencia  človeka, pričom jeho  vplyv na životné prostredie a prírodu bol jednoznačne prítomný, jasne viditeľný (Serie Lom, Skleník). 
Žijeme v ére antropocénu, Světlana zaznamenáva postindustriálnu a posthumánnu krajinu. Jej záznamy pochádzajú z minulosti, ale poukazujú na potenciálnu budúcnosť.
Fotografia observatória (samostatná fotografia, mimo sérií) evokuje zvláštnu atmosféru objektu neurčitej funkcie z neurčitého obdobia. Nevieme presne, kde sa nachádza, je tajomný, rovnako ako fotografie morského pobrežia evokujúce stav po nejakej katastrofe.
Světlana Malinová v anotácii diplomovej práce uvádza, že pre tento účel vybrala fotografie, ktoré vznikli pri iných dôležitejších výstavných súborov fotografií, akoby tým chcela poprieť význam vybratých sérií.
Čo sa týka textov, za veľmi zaujímavý považujem vzťah medzi vystavenými fotografiami a písaným textom. Nemám na mysli formu vystavovania, ale obsahové súvislosti, pretože tu nastalo akési prelínanie, určitá synergia. Existujúce texty inšpirovali výber fotiek z archívu, pričom samotné texty boli inšpirované dielami rôznych umelcov a umelkýň. Tieto texty vznikali v rámci spolupráce na výstavách, ktorých kurátorkou bola Světlana Malinová. Takto vznikla imaginárna spolupráca s rôznymi autormi*kami, ktorí*é vplývali na jej osobu a tvorbu, pričom aj ona zanechala svoju stopu na ich výstavách.
Ak diplomový projekt vnímame ako miestošpecifickú inštaláciu, jej inštalovanie v reštaurátorskej dielni práci pridáva ďalší rozmer. Či už to bol náhodný alebo zámerný výber, v oboch prípadoch ovplyvnil finálny projekt. Kontext reštaurátorskej dielne, kde sa rekonštruujú reálne existujúce diela, alebo dorábajú ich chýbajúce časti, ďalej rozširuje možnosti interpretácie tvorby diplomantky. 
Textovú a fotografickú tvorbu Světlany Malinovej môžeme v tomto zmysle vnímať aj ako zaostrenie pozornosti na chýbajúce fragmenty či doplnenie chýbajúcich častí v procese mapovania súčasného stavu našej spoločnosti.

Akým spôsobom by zmena výstavného priestoru zmenila význam diplomovej výstavy? Aký by bol ideálny priestor pre jej prezentáciu?
Považujete za stále relevantné rozdeľovať súčasné umelecké diela podľa použitého média? 
V čom podľa vás spočíva intermedialita? 
V čom vidíte rozdiel medzi kurátorskou a umeleckou tvorbou?

Diplomovú prácu odporúčam k obhajobe. 

